Villy Søvndal (SF), 2001-05-03:
Diskussionen om de amerikanske planer om et missilforsvarssystem er uden undtagelse den vigtigste sikkerhedspolitiske debat i mange, mange år.
En amerikansk beslutning om et missilforsvarssystem vil have vidtgående konsekvenser for den globale strategiske sikkerhed.
Det lykkedes som bekendt selv under den kolde krig at etablere et aftalt sikkerhedssystem i stedet for en ukontrollabel kaprustning med indgåelse af en række centrale sikkerhedsaftaler, bl.a. ABM-traktaten, men også en række andre.
Hans svar var et klart nej.
Lige så klar var udtalelsen på høringen fra englænderen professor sir Timothy Garden, som konkluderede: »There are only worse scenarios, no good«.
Altså der er kun værre scenarier ved at deployere NMD, ingen gode.
Deres påpegninger var i øvrigt kendt i den danske debat: at projektet vil medføre en situation med øget spænding, sandsynlighed for en voldsom kaprustning og et ufatteligt spild af penge og ressourcer, ikke kun i USA, men også i en række af de lande, der også har været nævnt i den danske debat, samt en række indenrigspolitiske konsekvenser i nogle af de her lande.
Hvorfor skal vi her i tiåret efter afslutningen af den kolde krig bevæge os ud i et nyt ukontrollabelt våbenkapløb, denne gang i rummet, efter amerikansk opfattelse på grund af slyngelstaterne eller de uberegnelige stater?
Som der også blev gjort opmærksom på på høringen, er det ikke, fordi truslerne er vokset, tværtimod.
Ikke engang rapporten fra det amerikanske udenrigsministerium formår at få truslen til at være stigende, selv om man medregner angreb på en colombiansk olierørledning, som amerikanerne har en del af aktierne i.
Man kan ikke tegne et fuldstændig forvrænget billede, der viser, at truslen reelt er voldsom eller stigende.
Men, som der også blev gjort opmærksom på på høringen, er det ikke truslen, men det amerikanske efterretningsvæsens opfattelse af truslen, der er stigende.
Man kan også sige det
lidt modsat: Det er imaginære fjender, vi i høj grad slås om i denne debat.
Jeg deler helt den opfattelse, som der også har været givet udtryk for i dag, at det vil være fuldstændig uforståeligt, at nogen stat skulle affyre masseødelæggelsesvåben imod verdens stærkeste militærmagt med sikkerhed for, at inden solen går ned, vil det land være komplet ødelagt.
Hvis vandringen ind i en ny farlig epoke skal undgås - var meldingen fra mange af høringens deltagere - skal Europa meget snart melde ud.
Europa er ved at forpasse sin mulighed for at påvirke, fordi den nuværende tavshed opfattes som accept af den amerikanske administration.
Jeg var lidt forundret over dele af hr. Per Stig Møllers oplæg, som gik på, at verden skulle have udviklet sig i gunstig retning på grund af dialogen det sidste års tid.
Det har jeg svært ved at se.
Hvis man kigger på de sikkerhedspolitiske ting, der sker i verden, altså forholdet mellem USA og Kina, forholdet mellem USA og Rusland, forholdet mellem USA og Nordkorea, synes jeg på alle punkter, at situationen er forværret, og jeg mener, at tankerne om missilskjoldet spiller en afgørende rolle for den forværrede situation.
Vi diskuterer, at det opfattes i Kina, det opfattes i Rusland, det opfattes i en række europæiske lande,
som om USA er på vej til at opsige det kollektive aftalesystem på sikkerhedsområdet til fordel for at gå selv.
Det er så den situation, man forbereder sig på, og det er jo en af grundene til, at skaderne sker, allerede inden beslutningen er taget.
Det er i øvrigt også en af grundene til, at vi ikke forstår, at den danske regering har valgt en holdning, den danske regering ikke behøvede at indtage.
Det er interessant, at den svenske udenrigsminister - og Sverige er oven i købet i øjeblikket formandskabsland for EU og dermed vel i en særlig situation - i går var i stand til at udtrykke sig så klart, som tilfældet var, mens den danske regering ikke er i stand til at mene noget som helst.
Vi vil fra SF's side meget advare imod, at det kollektive sikkerhedssystem sættes ud af kraft af et vanvittigt projekt.
Vi synes, det er vigtigt at sige fra over for et projekt, hvor fremtiden kun tegner værre scenarier.